# פרוייקט פיזה פתוח כמקדם אחריותיות

נועה שר, החוג לניהול מידע וידע, אוניברסיטת חיפה

יולי 2018

**עבודה זו הוכנה על בסיס נתונים שהופקו מאתר פרוייקט פיזה פתוח.   
היא מוגשת במסגרת התחרות המקומית לעבודות מחקר בנושא מבחן PISA**

[פיזה פתוח](http://opisa.org/#home)הוא פרויקט משותף ל[קרן טראמפ](http://www.trump.org.il/) ו[למרכז לחקר האינטרנט באוניברסיטת חיפה](http://infosoc.haifa.ac.il/index.php/he/) שמטרתו הנגשה של נתוני מבחן פיזה לציבור ולחוקרים. פיזה פתוח מציג את הנתונים הרב-שנתיים ומאפשר לפלח מגזרים, להשוות מדינות ולנתח השפעת משתנים. זוהי מערכת ראשונה מסוגה בעולם ואנו תקווה שהיא תקדם את השיח והמחקר של מערכת החינוך בארץ ושל חינוך מבוסס ראיות.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

המונח *אחריותיות* (accountability) מתייחס לאינטראקציה בתוך מערכת יחסים היררכית בין בעלי הכוח לבין אלו שהסמכות מואצלת להם. אלו שקיבלו את הסמכות חייבים להיות לעמוד מאחורי מה שהם עושים עם אותה סמכות או אחריות כלפי בעלי הכוח מטעמם הם אחראים. לעתים קרובות השימוש במונח אחריותיות מתייחס למערכת שבה יש היבט של איסוף ושיתוף ידע, מתן משוב וקבלת החלטות בהתבסס על ממצאים שהתקבלו. למרות שהרעיון של אחריותיות קיים מזה זמן רב, ההגדרה הרשמית של מונח זה (Levin, 1974; Tyler, 1971) ושילובו בתוך הפרקטיקה של מנהל מערכות חינוך נעשתה רק בתחילת שנות ה-70 של המאה ה-20.

אחריותיות מתפקדת כאשר אלו שקיבלו סמכות ואחריות מחוייבים לתת דין וחשבון לגבי השימוש שלהם בסמכות והאחריות הזו. בחינוך, אנשי ממשל נבחרים או ממונים אחראים מבחינה חוקית להבטיח כי ילדים ובני נוער יקבלו חינוך באמצעות מערכת החינוך. מנהלי בתי ספר מפגינים אחריותיות כלפי רשויות פוליטיות וכלפי מערכות השכלה גבוהה יותר, אשר מאצילים להם את הסמכות לספק הנחיה (OECD, 2011).

המושג של אחריותיות התפתח עם הזמן. בעבר ולאורך מרבית המאה ה-20, האחריותיות של מערכות חינוך הייתה באופן כמעט בלעדי רגולטורית. כלומר, גופים מטעם משרדי החינוך עסקו בפיקוח ובהעברת מידע על תהליכים בית ספריים לאור סטנדרטים קבועים (למשל איכות ההוראה, עמידה בקוריקולום מסוים) לרשויות הממונות. בגלל טבעו של הדיווח הפנימי, חלק ניכר מהאחריותיות הרגולטורית חבוי מפני עיני הציבור.

בשלושת העשורים האחרונים, מאמצים לדה-צנטרליזציה בחינוך ולהגברת האוטונומיה של בתי הספר החלישו את הפרקטיקה הזו. מנגד, במשך אותה תקופה, אחריותיות ביצועית הפכה משמעותית יותר. אחריותיות ביצועית מתמקדת בהישגים בית ספריים, ולא בתהליכים עצמם. ההתבססות של סוג זה של אחריותיות נבעה מעליית קרנה של מדיניות מכוונת תוצאות, לצד ההתפתחויות הטכנולוגיות שהקלו על הבחינה של אוכלוסיות תלמידים גדולות.

מבחני PISA הם דוגמה לאמצעי ליצירת אחריותיות ביצועית: המבחנים מאפשרים השוואה בין ביצועיהם של תלמידים מעשרות מדינות בתחומי לימוד ליבתיים. תוצאות המבחנים גלויות לממשלות ולציבור הרחב, ובכך הופכים את מערכות החינוך לאחריותיות הן כלפי גורמי ממשל והן כלפי ציבור ההורים ומשלמי המסים בכלל. עם זאת, על מנת שיוכלו להוות כלי המעודד אחריותיות, על התוצאות להיות לא רק גלויות אלא גם נגישות, כולל לבעלי ענין שאינם מומחים ושאין להם משאבים ייעודיים לניתוח החומרים כמו אלו שבידי הממשלה. PISA הוא קודם כל מבחן השוואתי, ולכן האופן העיקרי בו ניתן להפיק מידע שימושי מתוך נתוני PISA הוא על דרך ההשוואה. לפיכך, יצירת כלים השוואתיים ידידותיים למשתמש בעל רקע בסיסי ומשאבים מוגבלים, כגון אנשים פרטיים, ארגוניים חברתיים וגורמים אופוזיציוניים מתוך הממשל, מחזקת את תרומתה של ההשתתפות במבחנים ליצירת אחריותיות. בכך, [openPISA](http://opisa.org/#expertise) עשוי לשמש כלי חשוב ברתימת ההשתתפות של תלמידי ישראל במבחני PISA לצורך אחריותיות.

## מקורות

OECD. (2011). How are Schools Held Accountable? *Education at a Glance*, 430–449.

Levin, H. M. (1974). A Conceptual Framework for Accountability in Education. *The School Review*, *82*(3), 363–391. https://doi.org/10.1086/443136

Tyler, R. W. (1971). Testing for Accountability. *Education Digest: Essential Readings Condensed for Quick Review*, *36*(7), 12–14.